Broj: 711-I-1242-P-224-15/18-20-8

Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Jakova Vetme, općinskog načelnika Općine Klis,** pokrenutom Odlukom Povjerenstva broj: 711-I-1597-P-224-15/17-07-17 od 24. veljače 2017.g., na 22. sjednici, održanoj 13. rujna 2018.g., donosi sljedeću:

**ODLUKU**

1. **Sklapanjem Ugovora o djelu od 2. studenog 2013.g. između Općine Klis kao naručitelja i Josipa Didovića kao izvršitelja, za poslove prikupljanja i ažuriranja podataka za naplatu grobljanske naknade i sklapanjem Ugovora o djelu od 1. srpnja 2014.g. između Općine Klis kao naručitelja i Josipa Didovića kao izvršitelja, za poslove prikupljanja i ažuriranja podataka za naplatu komunalne naknade fizičkim osobama, dužnosnik Jakov Vetma, općinski načelnik Općine Klis nije počinio povredu članka 7. točke c) ZSSI-a.**
2. **Istovremenim obnašanjem dužnosti općinskog načelnika Općine Klis i obavljanjem funkcije člana Nadzornog odbora trgovačkog društva Jadranski radio d.o.o. u razdoblju od 6. lipnja 2013.g., kada je stupio na dužnost općinskog načelnika Općine Klis, do dana donošenja ove Odluke, dužnosnik Jakov Vetma, počinio je povredu članka 14. stavka 1. ZSSI-a.**
3. **Za povredu ZSSI-a, opisanu pod točkom II. izreke ove Odluke, dužnosniku Jakovu Vetmi izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.**
4. **Nalaže se dužnosniku Jakovu Vetmi da u roku od 30 dana uskladi svoje postupanje s odredbom članka 14. stavka 1. ZSSI-a.**

Obrazloženje

Povjerenstvo je na 170. sjednici održanoj 24. veljače 2017.g. pokrenulo postupak za odlučivanje o sukobu interesa protiv dužnosnika Jakova Vetme, općinskog načelnika Općine Klis, zbog moguće povrede članka 7. točke c) ZSSI-a koja proizlazi iz sklapanja Ugovora o djelu od 2. studenog 2013.g., između Općine Klis kao naručitelja i Josipa Didovića kao izvršitelja, za poslove prikupljanja i ažuriranja podataka za naplatu grobljanske naknade i sklapanja Ugovora o djelu od 1. srpnja 2014.g., između Općine Klis kao naručitelja i Josipa Didovića kao izvršitelja, za poslove prikupljanja i ažuriranja podataka za naplatu komunalne naknade fizičkim osobama (kućanstva na području Općine Klis). Postupak protiv dužnosnika Jakova Vetme pokrenut je i zbog moguće povede članka 14. stavka 1. ZSSI-a koja proizlazi iz istovremenog obnašanja dužnosti općinskog načelnika Općine Klis i članstva u Nadzornom odboru trgovačkog društva Jadranski radio d.o.o.

Dužnosnik je na Odluku o pokretanju postupka dostavio pisano očitovanje u kojem se u bitnome navodi da su člankom 78. Zakona o lokalnim izborima („Narodne novine“ 144/12. i 121/16.) propisane nespojive dužnosti za članove predstavničkih tijela jedinica lokalne i područne (regionalne) samouprave. Tako je stavkom 1. podstavkom 36. navedenog članka propisano da član predstavničkog tijela jedinice lokalne i područne (regionalne) samouprave ne može istovremeno biti pročelnik, službenik i namještenik u upravnom odjelu ili službi iste jedinice. Dužnosnik u svom očitovanju nadalje konstatira da je na izborima za općinske načelnike, gradonačelnike i župane te članove predstavničkih tijela jedinica lokalne i područne (regionalne) samouprave održanim u svibnju 2013.g. Josip Didović izabran je za člana Općinskog vijeća Općine Klis.

U očitovanju se nadalje obrazlaže da iz Ugovora o djelu sklopljenih 2. studenoga 2013.g. i 1. srpnja 2014.g. između Josipa Didovića i Općine Klis proizlazi da su isti sklopljeni za obavljanje savjetodavnih poslova vezanih za naplatu grobljanske i komunalne naknade. Navedenim ugovorima određeno je da će Josip Didović kao izvršitelj obavljati savjetodavne poslove i to kroz točno određeno vremensko razdoblje. S obzirom da se sukladno odredbama Zakona o radu, radni odnos zasniva sklapanjem ugovora o radu, u konkretnom slučaju povodom sklapanja ugovora o djelu nije došlo do zasnivanja radnog odnosa, niti je došlo do obnašanja nespojivih dužnosti. Poslovi koje u okviru svoje nadležnosti obavlja nositelj izvršne vlasti u jedinicama lokalne, odnosno područne (regionalne) samouprave propisani su Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.) i statutima tih jedinica. Sukladno članku 44. Statuta Općine Klis općinski načelnik, između ostalog, zaključuje ugovore i druge pravne poslove u skladu sa zakonom i drugim propisima te obavlja i druge poslove utvrđene zakonom, Statutom i odlukama Općinskog vijeća Općine Klis. Dužnosnik tumači da na temelju navedene odredbe Statuta Općine Klis, općinski načelnik Općine Klis može za obavljanje poslova i zadataka iz djelokruga Općine imenovati savjetnike za određena područja koji će dodijeljene poslove obavljati na temelju posebnog ugovora. Slijedom navedenoga, ugovori koje je Općina Klis sklopila s Josipom Didovićem sklopljeni su sukladno odredbama Zakona o lokalnoj i područnoj (regionalnoj) samoupravi te Statuta Općine Klis. Dužnosnik također ukazuje na mišljenje koje je Povjerenstvo dalo na 13. sjednici održanoj 8. svibnja 2013.g. u predmetu pod brojem M-26/12 te na očitovanje Povjerenstva doneseno na 34. sjednici održanoj 10. prosinca 2013.g. u premetu broj M-322/133.

U odnosu na članstvo u Nadzornom odboru trgovačkog društva Jadranski radio d.o.o. dužnosnik navodi da mu nisu poznate okolnosti njegova imenovanja na navedenu funkciju, međutim ističe da za obavljanje iste nije primao naknadu.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a te je stoga i Jakov Vetma povodom obnašanja dužnosti općinskog načelnika Općine Klis obvezan postupati sukladno odredbama ZSSI-a.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Uvidom u Registar dužnosnika koji vodi Povjerenstvo utvrđeno je da je Jakov Vetma obnašao dužnost općinskog načelnika Općine Klis u mandatu 2013.-2017., i to od 6. lipnja 2013.g. do 25. svibnja 2017.g. te da istu obnaša i u mandatu 2017.-2021., odnosno od 26. svibnja 2017.g. pa nadalje.

Vezano za ugovore o djelu sklopljene između Općine Klis i Josipa Didovića koji je u vrijeme sklapanja navedenih ugovora obavljao javnu dužnost predsjednika Općinskog vijeća Općine Klis, Povjerenstvo je zatražilo očitovanje navedene jedinice lokalne samouprave. U očitovanju Općine Klis od 4. travnja 2016.g. navodi se da je Općina Klis s predsjednikom Općinskog vijeća Općine Klis, Josipom Didovićem, sklopila ugovore o djelu za poslove prikupljanja podataka o vlasnicima, odnosno korisnicima grobnica na grobljima s područja navedene Općine i za poslove ažuriranja podataka o naplati komunalne naknade od fizičkih osoba. U očitovanju se nadalje pojašnjava da je Općina Klis Odluku o naplati komunalne naknade od građanstva donijela tek u srpnju 2015.g. te da je u početnoj fazi prikupljanja podataka potrebnih za izdavanje rješenja kojim se utvrđuje obveza plaćanja iste, bilo svrsishodno da se predsjednik Općinskog vijeća Općine Klis angažira kako bi se, u suradnji s članovima vijeća mjesnih odbora, prikupili odgovarajući podatci. Pri obavljanju ovih poslova Josip Didović je koristio službeni automobil Općine Klis te se za vrijeme trajanja predmetnih ugovora o djelu odrekao naknade na koju je imao pravo kao predsjednik općinskog vijeća. U privitku dopisa dostavljena je preslika Pravilnika o korištenju službenog automobila Općine Klis od 31. prosinca 2015.g. te ugovori o djelu sklopljeni između Općine Klis i Josipa Didovića.

Uvidom u dostavljeni Ugovor o djelu od 2. studenog 2013.g. utvrđeno je da istim Općina Klis kao naručitelj naručuje, a Josip Didović se kao izvršitelj obvezuje izvršiti poslove prikupljanja i ažuriranja podataka za naplatu grobljanske naknade, za koje se naručitelj obvezuje isplaćivati izvršitelju naknadu u iznosu od 45.000,00 kn neto, u obrocima i to u iznosu od 6.500,00 kn mjesečno. U ugovoru se utvrđuje da je ugovoreni posao izvršitelj dužan obaviti osobno, u cijelosti i prema dobivenim uputama, s time da naručitelj ima pravo obavljati nadzor nad obavljanjem posla i davati upute kad to odgovara prirodi posla.

Uvidom u dostavljeni Ugovor o djelu od 1. srpnja 2014.g., utvrđeno je da istim Općina Klis kao naručitelj naručuje, a Josip Didović se kao izvršitelj obvezuje izvršiti poslove prikupljanja i ažuriranja podataka za naplatu komunalne naknade fizičkim osobama (kućanstva na području Općine Klis), za koje se naručitelj obvezuje isplaćivati naknadu izvršitelju u iznosu od 84.500,00 kn neto, u obrocima i to u iznosu od 6.500,00 kn mjesečno. Ugovorom se utvrđuje da je ugovoreni posao izvršitelj dužan obaviti osobno, u cijelosti i prema dobivenim uputama, s time da naručitelj ima pravo obavljati nadzor nad obavljanjem posla i davati upute kad to odgovara prirodi posla.

Nastavno na dostavljene podatke i dokumentaciju, Povjerenstvo je dopisom od 11. srpnja 2018.g., od Općine Klis, zatražilo očitovanje o realizaciji ugovora o djelu sklopljenih između Općine Klis i Josipa Didovića, odnosno jesu li stranke predmetnih ugovora izvršile obveze koje su istim ugovorima preuzele.

Na tako postavljeni upit, Općina Klis dostavila je očitovanje od 27. kolovoza 2018.g. u kojem se navodi da je Josip Didović izvršio obveze koje su za njega proizlazile iz ugovora o djelu sklopljenih s Općinom Klis te je Bazu podataka za obračun grobljanske naknade protokolirao kod Općine Klis 5. svibnja 2014.g., a Registar obveznika komunalne naknade 14. srpnja 2015.g. Za obavljeni posao Općina Klis izvršila je isplate po osnovi sklopljenih ugovora o djelu.

U očitovanju Općine Klis nadalje se ističe da sklapanje predmetnih ugovora nije zabranjeno važećim zakonskim propisima te isti svojom formom i sadržajem, kao i predmetom obveze i prirodom posla ne predstavljaju ugovore o radu, već ugovore o djelu, a izvršenje obveza iz navedenih ugovora bilo je u posebnom interesu Općine Klis. Naime, predmet obveze izvršitelja bio je točno određeni zadatak, i to prikupljanje podataka i izrada baza-registara vezanih za obradu podataka za naplatu komunalne i grobne naknade. S obzirom na nepostojanje adekvatnih evidencija za naplatu navedenih naknada, izvršenje toga zadatka zahtijevalo je terenski rad te poznavanje mjesnih prilika i ljudi. Poseban problem predstavljala je prostorna dislociranost groblja, kao i činjenica da osobe koje su raspolagale relevantnim podacima, zbog različitih mjesta prebivališta i boravišta, nisu bile lako dostupne.

U privitku očitovanja Općina Klis dostavila je Bazu podataka za obveznike grobljanske naknade urudžbiranu u Općini Klis na dan 5. svibnja 2014.g., Registar obveznika komunalne naknade urudžbiran u Općini Klis na dan 14. srpnja 2015.g. te izvod iz poslovnih knjiga Općine Klis iz kojeg su vidljive uplate izvršene Josipu Didoviću po osnovi ugovora o djelu sklopljenih s Općinom Klis.

Iz prikupljenih podataka i dokumentacije Povjerenstvo je utvrdilo da je Općina Klis, zastupana po dužnosniku Jakovu Vetmi, općinskom načelniku Općine Klis, 2. studenoga 2013.g. te 1. srpnja 2014.g. sklopila dva ugovora o djelu s Josipom Didovićem, tadašnjim predsjednikom Općinskog vijeća Općine Klis te da su obje ugovorne stranke izvršile svoje obveze iz sklopljenih ugovora.

U odnosu na navedene ugovore Povjerenstvo ističe da ZSSI ne sadrži odredbe kojima bi sklapanje istih bilo izričito zabranjeno. Također, u provedenom postupku nisu utvrđene okolnosti povodom kojih bi se dužnosnik Jakov Vetma mogao smatrati interesno povezanim s Josipom Didovićem, odnosno nisu utvrđene okolnosti iz kojih bi proizlazilo da je dužnosnik navedene ugovore o djelu sklopio radi ostvarivanje probitka interesno povezane osobe, a protivno javnom interesu. Povjerenstvo pritom pojašnjava da okolnost pripadnosti istoj političkoj opciji sama po sebi nije dostatna za utvrđivanje interesne povezanosti.

Slijedom navedenoga, Povjerenstvo nije utvrdilo da bi dužnosnik Jakov Vetma sklapanjem ugovora o djelu s Josipom Didovićem zlouporabio posebna prava dužnosnika koja proizlaze iz obavljanje dužnosti općinskog načelnika Općine Klis, odnosno nije utvrđena povreda članka 7. točke c) ZSSI-a.

Povjerenstvo međutim obrazlaže da potpisivanjem ugovora o djelu između Općine Klis, zastupane po općinskom načelniku kao nositelju izvršne vlasti u navedenoj jedinici lokalne samouprave s članom predstavničkog tijela iste jedinice dolazi do povezivanja izvršne i predstavničke vlasti na lokalnoj razini. U opisanoj situaciji, Josip Didović, kao član Općinskog vijeća Općine Klis, mogao se naći u konfliktnoj poziciji odlučivanja budući da je istovremeno obavljao poslove iz nadležnosti predstavničke i izvršne vlasti iste jedinice lokalne samouprave. Naime, članove predstavničkih tijela jedinica lokalne i područne (regionalne) samouprave, iako nisu dužnosnici u smislu ZSSI-a, također obvezuju načela obnašanja javnih dužnosti. Povjerenstvo stoga smatra da bi, radi očuvanja vlastite vjerodostojnosti dužnosnika i obnašatelja javnih dužnosti u jedinicama lokalne samouprave, kao i u cilju očuvanja povjerenja građana u tijela javne vlasti, sklapanje takvih ugovora trebalo izbjegavati.

Razmatrajući dopuštenost sklapanja predmetnih ugovora, Povjerenstvo je, osim odredbi ZSSI-a, konzultiralo i odredbe Zakona o lokalnim izborima kojima su propisane nespojive dužnosti za članove predstavničkih tijela jedinica lokalne i područne (regionalne) samouprave, kao i odredbe Zakona o radu.

Zakonom o radu („Narodne novine“ broj 93/14. i 127/17.) propisano je da se radni odnos zasniva ugovorom o radu. Ako poslodavac s radnikom sklopi ugovor za obavljanje posla koji, s obzirom na narav i vrstu rada te ovlasti poslodavca, ima obilježja posla za koji se zasniva radni odnos, smatra se da je s radnikom sklopio ugovor o radu, osim ako poslodavac ne dokaže suprotno. Istim Zakonom određeno je i koja tijela provode nadzor nad provedbom toga Zakona pa tako upravni nadzor nad primjenom Zakona o radu i na temelju njega donesenih propisa obavlja središnje tijelo državne uprave nadležno za poslove rada, dok inspekcijski nadzor nad provedbom istog Zakona obavlja tijelo državne uprave nadležno za poslove inspekcije rada. Slijedom navedenoga, za utvrđivanje imaju li sklopljeni ugovori o djelu obilježja radnog odnosa nije nadležno ovo Povjerenstvo, već druga tijela državne uprave.

Člankom 78. Zakona o lokalnim izborima („Narodne novine“ broj 144/2. i 121/16.) propisane su nespojive dužnosti članova predstavničkog tijela jedinice lokalne i područne (regionalne) samouprave te je stavkom 1. podstavkom 36. istog članka propisano da član predstavničkog tijela jedinice lokalne i područne (regionalne) samouprave ne može istovremeno biti pročelnik, službenik i namještenik u upravnom odjelu ili službi iste jedinice. Za tumačenje Zakona o lokalnim izborima nadležno je Ministarstvo uprave.

Vezano za članstvo dužnosnika Jakova Vetme u Nadzornom odboru trgovačkog društva Jadranski radio d.o.o., Povjerenstvo je izvršilo Uvid u podatke sudskog registra Trgovačkog suda u Splitu te utvrdilo je da je pod matičnim brojem subjekta: 06000323, OIB:61565845118 upisano trgovačko društvo Jadranski radio d.o.o. za emitiranje i proizvodnju radio programa. Dužnosnik Jakov Vetma upisan je kao član Nadzornog odbora istog. Uvidom u povijesni izvadak iz sudskog registra za navedeno trgovačko društvo utvrđeno je da je isto ranije poslovalo pod tvrtkom RADIO KL-EURODOM d.o.o.

Na zahtjev Povjerenstva Trgovački sud u Splitu dostavio je Odluku o opozivu dosadašnjih i imenovanju novih članova Nadzornog odbora trgovačkog društva RADIO KL-EURODOM d.o.o. te je uvidom u istu utvrđeno da je dužnosnik Jakov Vetma imenovan članom Nadzornog odbora toga trgovačkog društva 25. ožujka 2008.g. Povjerenstvo je izvršilo i uvid u Izjavu dužnosnika Jakova Vetme od 25. kolovoza 2008.g. kojom isti prihvaća imenovanje za člana Nadzornog odbora navedenog trgovačkog društva.

Povjerenstvo je nadalje od trgovačkog društva Jadranski radio d.o.o. zatražilo podatke o eventualnoj naknadi koju dužnosnik Jakov Vetma prima kao član Nadzornog odbora istog te se navedeno trgovačko društvo dana 6. studenoga 2017.g. očitovalo da dužnosnik Jakov Vetma nije primao niti prima naknadu kao član Nadzornog odbora tog trgovačkog društva.

Povjerenstvo je na temelju posebnog ovlaštenja izvršilo uvid i u podatke Porezne uprave te utvrdilo da dužnosnik Jakov Vetma niti u razdoblju od zaprimanja navedenog očitovanja trgovačkog društva Jadranski radio d.o.o. do dana donošenja ove odluke nije primao naknadu za članstvo u Nadzornom odboru tog trgovačkog društva.

Slijedom svega navedenoga, Povjerenstvo je nedvojbeno utvrdilo da je dužnosnik Jakov Vetma istovremeno uz obnašanje dužnosti općinskog načelnika Općine Klis obavljao funkciju člana Nadzornog odbora trgovačkog društva Jadranski radio d.o.o., i to u razdoblju od stupanja na dužnost općinskog načelnika Općine Klis, odnosno od 6. lipnja 2013.g. do dana donošenja ove Odluke, čime je počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir duljinu trajanja povrede, odnosno okolnost da je dužnosnik postupao protivno odredbama ZSSI-a u razdoblju dužem od 5 godina.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije od zakonom propisanog minimuma, Povjerenstvo je uzelo u obzir okolnost da dužnosnik Jakov Vetma dužnost općinskog načelnika Općine Klis obnaša u drugom uzastopnom mandatu te je morao biti upoznat sa zabranama i ograničenjima koje za dužnosnike proizlaze iz ZSSI-a, kao i činjenicu da dužnosnik niti nakon donošenja odluke o pokretanju postupka nije uskladio svoje postupanje s odredbama ZSSI-a. Kao okolnost koja je utjecala na izricanje niže sankcije unutar zakonom propisanog raspona, Povjerenstvo je cijenilo okolnost da dužnosnik za članstvo u Nadzornom odboru trgovačkog društva Jadranski radio d.o.o. nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.

S obzirom da dužnosnik do dana donošenja ove odluke nije uskladio svoje postupanje s odredbama ZSSI-a, točkom IV. izreke ove Odluke naloženo mu je da isto učini u roku od 30 dana.

Slijedom navedenog, Povjerenstvo je donijelo odluku kako je navedeno u izreci ovog akta.

**PREDSJEDNICA POVJERENSTVA**

**Nataša Novaković, dipl. iur.**

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jakov Vetma, elektronička dostava

2. Podnositelju prijave

3. Objava na internetskoj stranici Povjerenstva

4. Pismohrana